Peter Have (M), 2025-11-27:
Jeg vil starte med at sige, at Moderaterne ikke kan støtte forslaget.
Trods det vil jeg gerne sige tak til forslagsstillerne for at bringe det her vigtigt emne op, og i Moderaterne tager vi problemerne med støj og forurening ret alvorligt.
Derfor vil vi gerne medvirke til at løse problemerne i Kastrup Lufthavn, ligesom vi også aktivt allerede på nuværende tidspunkt arbejder på at få sænket støjen på vores veje og jernbaner rundt og bringe Danmark.
Vi ser måske nogle andre virkemidler, end beslutningsforslaget her peger på.
Hvis vi starter med forslaget vedrørende taxibots, viser de foreløbige resultater fra Schiphol i Holland, at der formentlig ikke er nogen nævneværdig gevinst ved brug af taxibots i forhold til reduktion af flyenes brændstofforbrug.
Derfor vil gevinsten ved at bruge taxibots ikke veje positivt op imod den tid, det vil tage at få flyet til og fra startbanerne.
Taxitiden går i øvrigt, som ordførerne også har sagt, til at varme motorerne op.
Alternativt skal flyene varme motorerne op ude i startbanen, og dermed bliver der ingen gevinst ved brug af bots.
Jeg skal lige nævne, at vi er opmærksomme på, at borgerne mod lufthavnsforurening har nogle andre observationer og holdninger til dette.
Der bliver endvidere spurgt til, om der skal etableres målinger af støj og ultrafine partikler.
Her har lufthavnen allerede støjmålinger, som kan ses på lufthavns hjemmeside.
Her kan man følge støjdata for flyene, imens de opholder sig og taxier frem og tilbage på landingsbanerne, imens det sker.
Derudover ved jeg, at lufthavnen er i gang med at indkøbe sensorer til brug for partikelmålinger.
Det vil derfor inden for en overskuelig fremtid være muligt at følge disse målinger løbende.
Sensorerne vil, som jeg har fået det oplyst, blive opsat i første kvartal 2026.
Hvordan løser vi så udfordringerne, der er på støj og partikelforurening?
Lad os lige tage støjen først.
I Moderaterne er vi klar til at påbegynde og aktivt deltage i at arbejde på at sænke støjen.
Om det skal være med støjskærme eller støjvolde, der kan medvirke til at dæmpe støjen, er for os underordnet.
Det tænker vi godt vi kan gøre i samarbejde med lufthavnen, sådan at vi stadig væk har en god lufthavn til glæde for passagererne, samtidig med at vi forbedrer støjforholdene for de omkringboende borgere.
Vi vil også konstruktivt gå ind i et arbejde med at få sænket udledningen af ultrafine partikler.
Faktisk er det muligt på nuværende tidspunkt at reducere aromatindholdet i flybrændstof fuldstændig.
Nogle fly kan allerede flyve med 100 pct. aromatfrit brændstof, mens langt de fleste fly skal have 8 pct. aromat i brændstoffet for at få smurt motorerne.
En reduktion til 8 pct. vil fjerne op mod 14 pct. af aromatindholdet, og det vil trods alt betyde ret meget, selv om det rent faktisk ikke vil betyde, at alle fly vil flyve med 100 pct. aromatreduceret brændstof.
Flyene har jo brændstof i tanken, som de har fået tanket uden for Danmark, inden de lander her.
Selv om det er umiddelbart kan virke noget naivt, er vi i Moderaterne trods det klar til at deltage i et arbejde, hvor vi kan se på, om vi skal indføre lavaromatisk flybrændstof i Danmark.
Tak for ordet, formand.